রাজৈরে ভুল বোঝাবুঝির জেরে সংঘর্ঘ, নিহত ১
মাদারীপুরের রাজৈরে দুপক্ষের মধ্যে ভুল বোঝাবুঝির জেরে রক্তক্ষয়ী সংঘর্ষে একজন নিহত হয়েছেন। এ ঘটনায় উভয় পক্ষের ২০ জন আহত হয়েছেন। সংঘর্ষে প্রতিপক্ষের প্রায় ৫০টি বসতবাড়ি ভেঙে ফেলা হয়েছে।  







শুক্রবার সকালে উপজেলার উত্তর হোসেনপুর গ্রামে এ ঘটনা ঘটে। 




আহতদের মধ্যে বাবুল মুন্সী (৪৫), হাসান শেখ (৩৫) ও কহিনুর খালাশী অবস্থা গুরুতর হওয়ায় তাদের ফরিদপুর মেডিকেল কলেজ হাসপাতালে ভর্তি করার পর বাবুল মুন্সী দুপুরে মারা যান।  
নিহত বাবুল মুন্সী একই গ্রামের মজিদ মুন্সীর ছেলে। বাবুল মুন্সীর মৃত্যুর ঘটনা এলাকায় ছড়িয়ে পড়লে প্রতিপক্ষের প্রায় অর্ধশতাধিক বাড়িঘর ভাঙচুর ও লুটপাট হয়।
পুলিশ ও স্থানীয়রা জানান, উপজেলার উত্তর হোসেনপুর গ্রামে আধিপত্য বিস্তার ও পূর্ব শত্রুতার জেরে দীর্ঘদিন ধরে এলাকার দুটি পক্ষের মধ্যে বিরোধ চলে আসছে। বৃহস্পতিবার সকালে দেলোয়ার মেম্বারের পক্ষের কয়েক যুবক মিলে এলাকার জঙ্গল পরিষ্কার-পরিচ্ছন্নতা করার জন্য দা, কাঁচি ও ছেনা নিয়ে বের হয়। 
এ ঘটনা দেখে প্রতিপক্ষ জুলফিকার খালাশীর লোকজন তাদের ওপর হামলা করতে এসেছে ভেবে ওই যুবকদের পরিছন্নতা কাজে বাধা দিয়ে তাদের ওপর হামলা ও মারধর করে।  পরবর্তী সংঘর্ষের আশঙ্কায় পুলিশ বৃহস্পতিবার রাতেই সাবেক মেম্বারসহ তিনজনকে আটক করলেও ক্ষিপ্ত দুপক্ষ থেমে থাকেনি। 
ওই ঘটনার জেরে শুক্রবার সকালে বিবাদমান ওই দুটি পক্ষ জুলফিকার খালাশী (৫৫) ও দেলোয়ার মেম্বার পক্ষের লোকজন দেশীয় অস্ত্রশস্ত্র নিয়ে এক রক্তক্ষয়ী সংঘর্ষে লিপ্ত হন। এ সংঘর্ষে উভয় পক্ষের ২০ জন আহত হন। পরে পুলিশ খবর পেয়ে ঘটনাস্থলে গিয়ে পরিস্থিতি নিয়ন্ত্রণে আনে। 
মারাত্মক আহত সিরাজ খালাশী (৪০), জুলফিকার খালাশী (৫৫), কহিনুর খালাশী (৪৫) ও সজিব মুন্সী (৪৫), দেলোয়ার মুন্সী (৩০), বাবুল মুন্সী (৪৫), রিপন মুন্সীকে (৪৫) রাজৈর হাসপাতালে ভর্তি করা হয়।  
আহতদের মধ্যে অবস্থার অবনতি হওয়ায় হাসান শেখ (৩৫), বাবুল মুন্সী ও কহিনুর খালাশীকে গুরুতর অবস্থায় ফরিদপুর মেডিকেল কলেজ হাসপাতালে ভর্তি করার পর বাবুল মুন্সী (৪৫) বেলা ২টার সময় মারা যান। 
মৃত্যুর ঘটনা এলাকায় ছড়িয়ে পড়ার পর প্রতিপক্ষের অর্ধশতাধিক ঘরবাড়ি ভাঙচুর ও লুটপাট হয়েছে বলে স্থানীয়া জানান।   
ওসি খোন্দকার শওকত জাহান বলেন, বাবুল মুন্সী নামে একজন মারা গেছেন। এ ব্যাপারে তিনজনকে আটক করা হয়েছে। ওই এলাকায় পুলিশ মোতায়েন আছে। এ রিপোর্ট লেখা পর্যন্ত থানায় মামলা হয়নি।

মাদারীপুরের রাজৈরে দুপক্ষের মধ্যে ভুল বোঝাবুঝির জেরে রক্তক্ষয়ী সংঘর্ষে একজন নিহত হয়েছেন। এ ঘটনায় উভয় পক্ষের ২০ জন আহত হয়েছেন। সংঘর্ষে প্রতিপক্ষের প্রায় ৫০টি বসতবাড়ি ভেঙে ফেলা হয়েছে।